Helsingin yliopisto

Valtiotieteellinen tiedekunta

PL 54, 00014 HELSINGIN YLIOPISTO 10.9.2013

Opetus- ja kulttuuriministeriölle

**ASIA: lAUSUNTO KORKEAKOULUJEN uutta erikoistumiskoulutuksen kokonaisuutta valistelevan työryhmän muistiosta**

Viite: Opetus- ja kulttuuriministeriön lausuntopyyntö 19.8.2013 (OKM/47/040/2012)

Helsingin yliopiston valtiotieteellinen tiedekunta toteaa lausuntonaan seuraavaa:

1. **tausta**

Opetus- ja kulttuuriministeriön työryhmä on tarkastellut raportissaan eri alojen erikoistumiskoulutuksia ja -opintoja yliopistoissa sekä erikoistumisopintoja ammattikorkeakouluissa. Työryhmä esittää kehitettäväksi uutta erikoistumiskoulutusta, joka korvaisi entiset koulutusmuodot. Koulutusten säädöspohja ehdotetaan uudistettavaksi, jolloin erikoistumiskoulutus muodostaa uuden koulutustyypin tutkintokoulutuksen ja täydennyskoulutuksen rinnalle.

Erikoissosiaalityöntekijän koulutuksen järjestämisestä säädetään valtioneuvoston asetuksessa yliopistojen tutkinnoista (794/2004) ja opetusministeriön asetuksessa koulutusvastuun täsmentämisestä, yliopistojen koulutusohjelmista ja erikoistumiskoulutuksista (568/2005).

Helsingin yliopiston valtiotieteellinen tiedekunta on osallistunut sosiaalityön erikoistumiskoulutuksen toteuttamiseen vuodesta 2000 alkaen. Yliopistolain (588/2009) voimaantulo muutti erikoistumiskoulutuksen rahoituksen, kun opetus- ja kulttuuriministeriön erillinen määräraha koulutukseen päättyi. Tällä hetkellä erikoistumiskoulutus on perusrahoituksen piirissä, vaikkei lisensiaatintutkintoja oteta huomioon yliopistojen nykyisessä rahoitusmallissa.

1. **SOSIAALITYÖN ERIKOISTUMISKOULUTUS HELSINGIN YLIOPISTOSSA**

Helsingin yliopisto pyrkii vahvistamaan asemaansa maailman parhaiden monitieteisten tutkimusyliopistojen joukossa. Tutkimuspainotuksen rinnalla yliopisto vastaa eri alojen asiantuntijuuksia tukevista erikoistumiskoulutuksista muun muassa psykologiassa, lääketieteen erikoisaloilla, farmasiassa sekä sosiaalityössä.

Helsingin yliopiston valtiotieteellisessä tiedekunnassa sosiaalityön erikoistumiskoulutukseen on valittu vuosina 2000-2013 yhteensä 84 opiskelijaa viidelle erikoistumisalalle (hyvinvointipalvelut, kuntouttava sosiaalityö, lapsi- ja nuorisososiaalityö, marginalisaatiokysymysten sosiaalityö ja yhteisösosiaalityö). Koulutus toteutetaan valtakunnallisen sosiaalityön yliopistoverkosto Sosnetin kuuden yliopiston yhteistyönä. Helsingin yliopisto vastaa valtakunnallisesti hyvinvointipalvelujen erikoistumiskoulutuksesta yhdessä Itä-Suomen yliopiston kanssa. Lisäksi yliopisto on sosiaalityön profiloitumisen perusteella panostanut lapsi- ja nuorisososiaalityön erikoistumisalaan.

Koulutus suoritetaan omaa työtä tutkien neljässä vuodessa. Se sisältää erikoisalan opinnot (55 op), tutkimusmetodologiaopinnot (25 op) sekä ammatillisen lisensiaatintutkimuksen (40 op). Monimuoto-opetuksena toteutettava koulutus koostuu verkko-oppimisympäristössä tapahtuvasta työskentelystä, lähiopetusjaksoista, tutkimusseminaareista, metodologisesta kesäkoulusta, ryhmämuotoisesta työskentelystä sekä lisensiaatintutkimuksesta ja siihen saadusta henkilökohtaisesta ohjauksesta. Opiskelijat laativat henkilökohtaiset opintosuunnitelmat yhdessä vastuullisen professorin kanssa.

Helsingin yliopistossa 68 opiskelijaa on päättänyt 1.9.2013 mennessä nelivuotisen koulutusohjelman, ja heistä on suorittanut valtiotieteen lisensiaatin tutkinnon 42 opiskelijaa. Tutkinnon suorittaneiden osuus on 68 % koulutusohjelman päättäneistä. Lisensiaatintutkimuksia valmistuu myös nelivuotisen koulutuksen jälkeen, joten valmistuneiden osuus nousee tätä suuremmaksi. Opinnot keskeyttäneitä on alle 10 % valituista, ja keskeytysten syynä on joko kuormittava työtilanne tai oma tai perheenjäsenen sairaus. Lisensiaatintutkintoja suoritetaan enemmän kuin muissa Sosnet-verkoston yliopistoissa. Vuonna 2010 toteutetun valtakunnallisen arviointitutkimuksen perusteella koulutuksesta valmistuneet etenevät aiempaa vaativampiin asiantuntijatehtäviin, ja heidän palkkauksensa paranee.

Erikoistumiskoulutuksen opiskelijavalinnoissa Helsingin yliopistoon on ollut runsaasti hakijoita. Opiskelijat työskentelevät suurten kaupunkien sosiaali- ja terveydenhuollossa sekä järjestöissä asiakastyössä, keskijohdossa tai suunnittelu-, tutkimus- ja kehitystehtävissä. Opiskelijoiden tutkimusten aiheet liittyvät kiinteästi oman työn kehittämiseen. Työnantajien tuki opinnoille vaihtelee. Muun muassa Helsingin kaupungin tietokeskus, Kunnallisalan kehittämissäätiö, Työsuojelurahasto sekä Kulttuurirahasto ovat myöntäneet apurahoja lisensiaatintutkimusten laadintaan.

Kuntien sosiaalihuollon toiminnan tutkimusperusteisuutta edellytetään tulevassa sosiaalihuoltolaissa. Lakiluonnoksen 50 §:n mukaan sosiaalihuollon on oltava laadukasta, turvallista ja asianmukaisesti toteutettua sekä perustuttava käytettävissä olevaan tutkimustietoon. Helsingin yliopisto toteuttaa pääkaupunkiseudun kuntien kanssa sosiaalityön käytäntötutkimusta sosiaalialan osaamiskeskustoiminnan yhteydessä toimivassa Heikki Waris –instituutissa. Näiden hankkeiden toteuttajia ovat usein erikoistumiskoulutuksen opiskelijat tai siitä valmistuneet.

Valtiotieteellisen tiedekunnan käsityksen mukaan erikoistumiskoulutus tukee sosiaalialan työmenetelmien tutkimusperusteista kehittämistä. Yliopiston tohtorinkoulutus ei vastaa suoraan tähän käytäntölähtöisen asiantuntijatiedon aikaansaamisen haasteeseen, mutta erikoistumiskoulutuksen ja tohtorinkoulutuksen kesken tehdään yhteistyötä.

Helsingin yliopiston valtiotieteellisessä tiedekunnassa erikoistumiskoulutuksen toteutuksessa työskentelee osa-aikainen (50 %) sosiaalityön hyvinvointipalvelujen professori sekä lapsi- ja nuorisotutkimuksen yliopistonlehtori osa-aikaisella työpanoksella. Sosiaalitieteiden laitoksen muu opetus- ja tutkimushenkilöstö osallistuu tutkimusten ohjaukseen. Valtiotieteellinen tiedekunta osallistuu Sosnet –yliopistoverkoston kustannuksiin erillisen sopimuksen perusteella.

1. **Työryhmän ehdotusten arviointia**

Valtiotieteellinen tiedekunta pitää erittäin tarpeellisena sitä, että erikoistumiskoulutusten asema, toteutus ja rahoitus on otettu valtakunnallisen tarkastelun kohteeksi. Sosiaalityön erikoistumiskoulutukselle on selkeä yhteiskunnallinen tarve sosiaali- ja terveydenhuollossa. Tästä syystä on tärkeää, että sen rahoituspohja rakennetaan kestävälle pohjalle.

Työryhmäraporttiin kirjatut erikoistumiskoulutuksen tehtävää, tavoitteita, kohderyhmää ja opiskelijan asemaa koskevat ehdotukset eivät tuo merkittävästi uutta siihen, miten sosiaalityön erikoistumiskoulutus toteutetaan tällä hetkellä. Näiltä osin sosiaalityön erikoistumiskoulutus toteutuu tarkoituksenmukaisesti.

Valtiotieteellinen tiedekunta kannattaa työryhmän ehdotusta erikoistumiskoulutuksen tuomisesta yliopistolakiin. Yhteiskunnan ja palvelujärjestelmän nopean muutoksen kannalta on tarkoituksenmukaista, että uusista erikoistumisaloista voidaan päättää joustavasti.

Työryhmä esittää koulutuksen vähimmäislaajuudeksi 30 opintopistettä. Jää epäselväksi, miten tämänlaajuinen työelämässä toimiville suunnattu koulutus poikkeaa yliopistollisesta täydennyskoulutuksesta, jota Helsingin yliopistossa toteuttaa Koulutus- ja kehittämiskeskus Palmenia. Sosiaalialan tutkimusperusteisten toimintamallien kehittämisen kannalta 120 opintopisteen erikoistumiskoulutus on edelleen tarpeen. Työryhmän ehdottaa koulutusten modulointia, ja siten voitaneen sovittaa yhteen lyhyt- ja pitkäkestoisen erikoistumiskoulutuksen erilaisia tavoitteita.

Työryhmän ehdotus erikoistumiskoulutuksen tutkintoperusteisuudesta luopumisesta sisältää ongelmia sosiaali- ja terveydenhuollon toiminnan kannalta. Sosiaalityö ei ole terveydenhuollon ammatinharjoittamislainsäädännön piirissä, eikä alan erikoispätevyyksien tunnustamiselle ole virallistettua menettelyä. Tutkintoperusteinen erikoistumiskoulutus kannustaa parhaiten opiskelijoita ja työnantajia.

Työryhmä ehdottaa yliopistojen ja ammattikorkeakoulujen laskennallisia rahoitusmalleja muutettavaksi 1.1.2017 alkaen siten, että erikoistumiskoulutuksesta suoritetut opintopisteet otetaan huomioon mallissa. Valtiotieteellisen tiedekunnan kannalta ehdotus on kannatettava. Koulutusta on tarpeen kehittää myös yliopistoja kannustavaksi siten, että joko suoritetut tutkinnot tai opintopisteet otetaan huomioon.

Työryhmän ehdotus työnantajista ja opiskelijoista erikoistumiskoulutuksen ensisijaisina rahoittajina on pulmallinen. Pääkaupunkiseudun kunnat osallistuvat vaihtelevasti opiskelijoiden kustannuksiin maksamalla heidän matka- ja majoituskulujaan sekä myöntämällä palkallisia ja palkattomia virkavapauksia sekä vuorotteluvapaita. Lisäksi opiskelijoille aiheutuu koulutuksesta kuluja. Kaupunkien tiukentuvan talouden johdosta työnantajat eivät ole valmiita rahoittamaan erikoistumiskoulutusta nykyistä kattavammin.

Erikoistumiskoulutus ei tue vain työntekijän henkilökohtaista uraa, vaan se luo asiantuntijuutta yhteiskunnan kannalta välttämättömiin, lakisääteisiin sosiaali- ja terveydenhuollon toimintoihin. Sosiaalityön erikoistumiskoulutuksen toteutukseen tarvitaan julkista rahoitusta joko opetus- ja kulttuuriministeriöstä tai sosiaali- ja terveysministeriöstä.

Työryhmä ehdottaa uudenlaisen erikoistumiskoulutuksen tulevan voimaan 1.1.2007. Vuonna 2013 Helsingin yliopistoon valitut sosiaalityön erikoistumisalojen opiskelijat eivät varmuudella ehdi kaikki valmistua tähän mennessä. Riippuen tehtävistä uudistuksista työryhmän ehdottama siirtymäaika voi osoittautua liian lyhyeksi.

Valtiotieteellinen tiedekunta pitää hyödyllisenä sitä, että eri alojen erikoistumiskoulutuksia on käsitelty samassa työryhmäraportissa rahoituskysymysten esiintuomisen vuoksi sekä siksi, että tällainen tarkastelu avaa näkymät nykyistä monitieteisemmän erikoistumiskoulutuksen kehittämiseen. Sosiaalityön erikoistumiskoulutuksessa on tehty jonkin verran opetusyhteistyötä esimerkiksi työterveyslääkäreiden erikoistumiskoulutuksen kanssa, mutta monitieteisen, tiedekuntarajat ylittävän koulutusyhteistyön mahdollisuudet ovat pääosin vielä hyödyntämättä.

Valtiotieteellinen tiedekunta on valmis osallistumaan jatkossakin Sosnet –verkoston toimintaan erikoistumiskoulutuksen järjestämisessä sekä erikoistumiskoulutusten valtakunnalliseen kehittämiseen.

Helsingin yliopiston valtiotieteellisen tiedekunnan puolesta